ŉ Derde van munisipaliteite in weegskaalDie uitslae van die plaaslike regeringsverkiesing is Donderdagaand bekendgemaak. (Foto: OVK) In sowat ŉ derde van munisipaliteite kon ŉ enkele party nie vanjaar ŉ oorgrote meerderheid stemme werf nie. Die regerende ANC-party het weer vanjaar die meeste stemme in 161 van die 213 munisipaliteite landwyd tydens vanjaar se plaaslike regeringsverkiesing ingewin. Die ANC het sowat 46% van die steun nasionaal ingepalm, ŉ reuse daling sedert die vorige munisipale verkiesing in 2016. Die Onafhanklike Verkiesingskommissie (OVK) het dié uitslae Donderdagaand by die nasionale uitslagsentrum in Pretoria bekendgemaak. Net 12, 3 miljoen uit die meer as 26 miljoen geregistreerde kiesers (43,52%) het op 1 November gestem. Dit is die kleinste persentasie stemmers wat aan ŉ verkiesing deelgeneem het, sedert die aanvang van demokrasie in 1994. Die DA het 13 munisipaliteite gewen, gevolg deur die Inkatha Vryheidsparty (IVP) wat die meeste stemme in tien munisipaliteite gekry het. Die lot van 66 munisipaliteite hang nou in die weegskaal aangesien geen party ŉ volslae meerderheid gekry het nie. Koalisiepartye sal na verwagting binnekort in dié munisipaliteite gevorm word. Die toppresterende partye het soos volg in die agt metro’s gevaar: Sy Mamabolo, OVK-hoofkiesbeampte, het die 95 onafhanklike kandidate wat hulself vanjaar verkiesbaar gestel het, geloof. Glen Mashinini, OVK-voorsitter, het op sy beurt die 10 461 raadslede wat landburgers sal dien, gelukgewens. “Ons moedig hulle aan om uit te gaan en ons mense se lewens te verbeter. Gaan en verseker dat ons gemeenskappe ontwikkel en in vrede leef. Gaan uit en verseker, deur eerlike en etiese werk, dat daar ŉ toekoms vir ons kinders gewaarborg is.” OVK “tevrede” met verkiesing Mashinini sê die OVK is tevrede met die verloop van die verkiesing en sê dit het ondanks ŉ paar haakplekke “vry en regverdig” geskied. Volgens Mashinini het die kommissie 290 besware ontvang wat ná beraadslaging en ondersoeke opgeklaar is. “Mense wil ŉ beter lewe hê” Pres. Cyril Ramaphosa het tydens sy spreekbeurt gesê dat Suid-Afrikaners almal na ŉ beter lewe strewe. Hy het ook gesê politieke leiers moet saamwerk en hande vat om die beste belange van Suid-Afrikaners te dien, en na die behoeftes van gemeenskappe luister. “Plaaslike regerings moet die dryfveer agter voortuitgang en ontwikkeling wees.”